Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: — a rendőrség nyomozó hatóságainak hatásköréről és illetékességéről szóló 15/1994. (VII. 14.) BM rendelet módosításáról,
Paragraph Index: 1061

6. Az adattovábbítás törvényi feltételeinek biztosítása vonatkozásában felhívom Rektor Úr figyelmét arra, hogy a felsőoktatási törvény 2. számú mellékletének záró mondata — téves hivatkozása miatt — önmagában sem nyújt jogalapot a hallgatói adatok átadására a Művelődési és Közoktatási Minisztérium számára. Ezen túlmenően, a korábban tervezett egységes (központosított) országos felsőoktatási hallgatói nyilvántartás helyett ismereteim szerint — a munkatársaimmal folytatott konzultáció eredményeképpen — az MKM egy egységes elveken alapuló, de autonóm egyetemi adatbázisokból álló rendszert kíván megvalósítani, amely alkalmas mind a központi támogatások felhasználásának ellenőrzésére, mind a kreditrendszerből adódó egyetemközi adminisztráció feladatainak teljesítésére, de amelyben a hallgatók adatai személyazonosításra alkalmas formában csak igen korlátozott mértékben, a célhoz kötöttség követelményeinek figyelembevételével kerülhetnek továbbításra az egyes adatkezelők között. A NEPTUN rendszer szerződésben meghatározott funkciói között — az írásos összefoglaló tanúsága szerint — szerepel az „adatszolgáltatás a külvilág felé” tétel is. Tekintettel arra, hogy a külvilág felé történő adatszolgáltatás, amennyiben személyes adatokra vonatkozik, jogi értelemben adattovábbításnak minősül, ezért jogszerűségét a fentiek alapján kell megítélni.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes